Kronisk migrene

Kronisk migrene (CM) er en kombinasjon av ulike hodepiner og migrener som opptrer i 15 eller flere dager hver måned over mer enn 3 måneder, hvorav minst 8 dager med typisk migrene. Mange med denne diagnosen kan være feil-diagnostiserte, siden man regner med at mange kan ha medikamentoverforbrukshodepine i tillegg til migrenen. Blant disse kan omkring 50 % regne med å gå tilbake til en episodisk status etter avvenning.
Kronisk migrene er assosiert med signifikant nedsatt helserelatert livskvalitet og uførhet. Sannsynligheten for å være borte fra arbeid/skole og i sosiale sammenhenger er betydelig, sammenlignet med episodisk migrene.

Anfall

Pasienter med kronisk migrene behandles typisk med forebyggende (profylakser) og anfallsmedisiner. De mest vanlige anfallsmedisinene ved milde og moderate smerter er milde smertestillende legemidler, som paracetamol og acetylsalisylsyre. Det er også vanlig å bruke såkalte NSAIDs. Ibux selges i så måte reseptfritt, mens Indocid, Naproxen og Voltaren krever resept og dosering fra lege. Dersom disse ikke gir ønsket effekt prøver ofte triptaner (det finnes sju typer), enten som tabletter (herunder smeltetabletter), nesespray eller injeksjon. Bivirkningene ved bruk av triptaner er ofte milde og forbigående. I noen tilfeller kan man også å prøve en kombinasjon av et triptan og et NSAID.
Siden nausea er vanlig ved migrene trenger noen også et kvalmedempende middel, som for eksempel Afipran.

Forebyggende

Som forebyggende er det mest vanlig å bruke betablokkere av typen propranolol eller metoprolol, men antiepileptika som valproat og topiramat regnes også som A-preparater (profylakser med høyeste anbefalingsnivå basert på graden av vitenskapelig kunnskapsgrunnlag). Blant medisiner med lavere kunnskapsgrunnlag (B og C-preparater) kan amitryptilin (antidepressiva), gabapentin (antiepileptika), og blodtrykksmidler som lisinopril (ACE-hemmer) og kandesartan (angiotensin II-reseptorhemmer) være aktuelle å prøve.
Ingen av de forebyggende medikamentene anbefales til gravide, og det skal informeres om at forebyggende behandling bør seponeres når graviditet planlegges. Valproat er betydelig teratogent og bør unngås hos fertile kvinner.

Botox

Pasienter som oppfyller kriteriene for diagnosen kronisk migrene, men ikke har tilfredsstillende effekt av medikamentell behandling (typisk triptaner, opioider,
ergotaminer eller analgetikum), kan være aktuelle kandidater for behandling med onabotulinumtoxinA (Botox). Pasienter som fyller diagnosekriteriene for (1.3) kronisk migrene og er behandlingsrefraktære kan søke HELFO om å få behandlingen dekket. Den anbefalte rekonstituerte dosen med Botox for behandling av kronisk migrene er 155–195 enheter (0,1 ml tilsvarer 5 enheter) administrert intramuskulært (IM). med en 30-gauge, 0,5 tommers nål, som injeksjoner på 31–39 steder. Injeksjonene bør fordeles over sju spesifikke hode-/nakkemuskelområder; musculus corrugator supercilii, musculus procerus, musculus frontalis, musculus temporalis, musculus occipitalis, musculus erector spinae (cervikal paraspinal muskelgruppe), og musculus trapezius. Det kan være behov for en 1‑tommers nål i nakkeregionen for pasienter med ekstremt tykke nakkemuskler.

CGRP-hemmere

En nyere form for profylakse er såkalte CGRP-hemmere. Kliniske tester har gitt svært lovende resultater og svært få bivirkninger. Aimovig (erenumab) kom i salg i Norge fra 1. oktober 2018 og er reseptbelagt, men det er fortsatt ikke godkjent for refusjon fra HELFO. Det er imidlertid ventet at dette vil skje i løpet av første halvår i 2019. Refusjonsordningen vil imidlertid trolig kun omfatte et begrenset antall pasienter, siden medikamentene er kostbare. Det er også grunn til å tro at bare nevrologer kan søke om å få medikamentet refundert, men dette er fortsatt uklart. To andre CGRP-hemmere er godkjent av FDA i USA og forventes snart å komme på markedet i Europa og Norge. Dette gjelder Ajovy (fremanezumab) og Emgality (galcanezumab). Et fjerde preparat (eptinezumab) er også forventet i nær framtid.
En normal dose med erenumab utgjør 70 mg og koster i underkant av 5 500,00 kroner i Norge. Noen vil imidlertid trolig trenger dobbel dose (140 mg) til å begynne med. Leverandøren har derfor inngått avtale med noen apoteker, om at pasienter som får resept på dobbel dose får denne til prisen av en enkelt dose. Norske pasienter har imidlertid også anledning til å hente ut resepten på svenske apotek, der prisen på 70 mg (enkel dose) ligger omkring 1 000 norske kroner under prisen i Norge.